"केह् गल्ल ऐ?" में इकडाल ओह्दे पास्सै दिक्खदे होई पुच्छेआ। ओह् बोली, "इस समाजै च इक्कली जनानी किश नेईं करी सकदी। कुतै मता आ-जा ताम्मी सारै मेजर पेई जन्दा। थुआड़े दफ्तर बी किन्ना सोची-साचियै गै गेई ही। अजें दो-ढाई म्हीने होए न, बो इक साह्-बसाह् बनी गेआ ऐ; मिगी बझोआ-क में तुसें गी अपना कोई कम्म आखी सकनियां।" फी उन्न अक्खीं उबड़ियां कीतियां ते भलेआं मेरी नजरै ने नजर मलाइयै पुच्छेआ, "आखी सकनियां?" में इकदम घाबरियै परता दित्ता, "हां आखी सकदियां ओ।" उन्न मुस्कांदे होई चाह्ई दा कप मेरे अल्ल बधाया, ते बोली, "मिगी पूरा जकीन हा जे नां नेईं करगेओ।"